初至天台
作者：曾幾
朝代：宋

paragraphs: 疇昔所欣慕，天台冠坤靈。
興公妙摹寫，粲若披圖經。
自憐嬰世網，仰愧鴻冥冥。
夙契諒非淺，半生吏金庭。
成此一段奇，得按東吳刑。
又分臨海竹，想像山圍屏。
稍稍向鈴閣，行行叩禪扃。
一丘與一壑，所見皆所聆。
石梁臥劍戟，布水驅雷霆。
五百大開士，神光秘林坰。
于我定不薄，是事初無形。
寒嵒二隱者，在眼誰能青。
庶幾閭丘守，胸次明渭涇。
向來石磵耳，鬭訟終朝聽。
凈洗塵俗狀，數上參雲亭。